Αποσκοπεί στην προώθηση των οφελών των αξιών και των παραδόσεων του ευρωπαϊκού αθλητισμού για την ευρωπαϊκή κοινωνία. Το ψήφισμα τονίζει τα βασικά χαρακτηριστικά ενός ευρωπαϊκού προτύπου αθλητισμού, εστιάζοντας κυρίως στον βασιζόμενο σε αξίες οργανωμένο αθλητισμό. Η Ευρωπαϊκή Ένωση (ΕΕ) και ο αθλητισμός Σύμφωνα με το άρθρο 6 της Συνθήκης για τη λειτουργία της Ευρωπαϊκής Ένωσης (ΣΛΕΕ) (βλέπε σύνοψη) η δράση σε επίπεδο ΕΕ πρέπει να υποστηρίζει, να συντονίζει ή να συμπληρώνει τη δράση των κρατών μελών της ΕΕ. Το άρθρο 165 της ΣΛΕΕ (βλέπε σύνοψη) επιβεβαιώνει ότι η ΕΕ μπορεί να λαμβάνει μέτρα για να συμβάλλει στην προώθηση του ευρωπαϊκού αθλητισμού λαμβάνοντας υπόψη παράλληλα τις ιδιαιτερότητές του, τις δομές του που βασίζονται στον εθελοντισμό καθώς και τον κοινωνικό και εκπαιδευτικό του ρόλο. Το πρόγραμμα εργασιών της Ευρωπαϊκής Ένωσης για τον αθλητισμό, από την 1η Ιανουαρίου 2021 μέχρι τις 30 Ιουνίου 2024, εγκρίθηκε με ψήφισμα τον Δεκέμβριο του 2020. Καθώς ο αθλητισμός εμπίπτει στην αρμοδιότητα των κρατών μελών, το ψήφισμα προτείνει (και δεν υπαγορεύει) δράση στα σχετικά μέρη. Ευρωπαϊκό πρότυπο αθλητισμού Τα κράτη μέλη, η Ευρωπαϊκή Επιτροπή και οι αθλητικές οργανώσεις καλούνται να στηρίξουν τα βασικά χαρακτηριστικά του ευρωπαϊκού πρότυπου αθλητισμού, που, μεταξύ άλλων, είναι: η ελευθερία του συνεταιρίζεσθαι· η πυραμιδοειδής δομή· το ανοικτό σύστημα προβιβασμού και υποβιβασμού· η μαζική λαϊκή προσέγγιση και αλληλεγγύη· και η ανάπτυξη κοινοτήτων. Οι συστάσεις για τα κράτη μέλη, σύμφωνα με την αρχή της επικουρικότητας, μεταξύ άλλων, είναι: να προωθήσουν αξίες στον αθλητισμό και τις αθλητικές οργανώσεις, οι οποίες θα διέπονται από θεμελιώδεις, όπως: η ισότητας των φύλων, η αλληλεγγύη, και ο σεβασμός των ανθρωπίνων δικαιωμάτων· να αναγνωρίσουν και να διαφυλάξουν τις ιδιαιτερότητες του αθλητισμού και των δομών του που βασίζονται στον εθελοντισμό· να αναγνωρίσουν και να στηρίξουν, όπου ενδείκνυται, τη συμβολή των εθελοντών, των συλλόγων ερασιτεχνικού αθλητισμού, των οικογενειών και των τοπικών κοινοτήτων. Οι συστάσεις για την Επιτροπή, μεταξύ άλλων, είναι: να υποστηρίξει τον ρόλο του αθλητισμού και την εκπαιδευτική του διάσταση, όπως τη διπλή σταδιοδρομία των αθλητών· να προωθήσει τη συνεργασία και τον διαρθρωμένο διάλογο με το αθλητικό κίνημα, τις ομάδες αθλητών, τους εμπορικούς διοργανωτές και άλλους σχετικούς φορείς· να επιστήσει την προσοχή στις δυνητικές συνέπειες των κλειστών αθλητικών οργανώσεων για τον οργανωμένο αθλητισμό στην ΕΕ. Οι συστάσεις για αθλητικές οργανώσεις, μεταξύ άλλων, είναι: να προαγάγουν την αλληλεγγύη μεταξύ των αθλητικών οργανώσεων σε όλα τα επίπεδα με σκοπό να συμβάλουν στην ανάκαμψη από την πανδημία της CΟVID-19, και στη βιωσιμότητα και στην περαιτέρω ανάπτυξη του τομέα του αθλητισμού· να δεσμευθούν για την οικονομική αλληλεγγύη μεταξύ επαγγελματικού και ερασιτεχνικού αθλητισμού· να προωθήσουν και να διευκολύνουν την πρόσβαση των νεαρών αθλητών και των υποεκπροσωπούμενων ομάδων ώστε να συμμετέχουν και να δραστηριοποιούνται στη διαδικασία λήψης αποφάσεων στον τομέα του αθλητισμού, όπου ενδείκνυται.